Na  osnovu  člana  47  stav  1  tačka  3  Statuta  Kuglaškog  kluba  „Vrbas“  iz  Vrbasa , Upravni  odbor  kluba  „Vrbas“  na  redovnij  sednici  održanoj \_\_\_\_\_\_\_\_\_\_\_ godine doneo je

**DISCIPLINSKI  PRAVILNIK**

**1  OPŠTE ODREDBE**

**Član 1.**

Disciplinski  pravilnik  Kuglaškog  kluba  „Vrbas“  propisuje  mere  i postupak  ѕa kažnjavanje igrača , trenera , rukovodilaca i članova koji prekrše Statut i Pravilnike KK  „Vrbas“ , ili  na  bilo  koji  drugi  način  štete  ugledu  kuglaškog  kluba  „Vrbas“ .

**Član 2.**

Nepoznavanje  Statuta  i  Pravilnika  u  članu  1.  ovog  Pravilnika  nikoga  ne  opravdava.

**Član 3.**

Podstrekavanje  i  pomaganje  kod  izvršenja  prekršaja  kažnjava  se  isto  kao  i  izvršeni  prekršaj , a  može  se  i  blaže  kazniti.

**Član 4.**

Pokušaj  se  kažnjava  samo  kada  je  to  ovim  Pravilnikom  predviđeno.  U  načelu  pokušaj  se  kažnjava  blaže  nego  izvršeni  prekršaj.

**Član 5.**

Ako  je  izvršeno  više  prekršaja , utvrdiće  se  prethodna  visina  kazne  za  svaki  prekršaj , a  zatim  izreći  jedinstvena  kazna , koja  ne  može  biti  veća  od  dvostruke  visine  najteže  utvrđene  kazne.

**Član 6.**

Ako  se  za  vreme  izdržavanja  kazne  izvrši  novi  prekršaj , izreći  će  se  prvo  kazna  za  novi  prekršaj , a  zatim  jedinstvena  kazna  prema  odredbama  člana  5.  ovog  Pravilnika.

**Član 7.**

Kod  utvrđivanja  kazne  uzimaju  se  u  obzir  sve  okolnosti  koje  utiču  da  kazna  bude  blaža  ili  teža  (olakšavajuće  i  otežavajuće  okolnosti), a  naročito  težina  izvršenog  prekršaja  i  njegove  posledice, stepen  odgovornosti  izvršioca, pobude  zbog  kojih  je  izvršen  prekršaj,  okolnosti  pod  kojima  je  izvršen  prekršaj, ranije  ponašanje  izvršioca  i  njegovo  držanje  posle  izvršenog  prekršaja.  
Prekršaj  izvršen  na  međunarodnom  takmičenju   u  zemlji  ili  inostranstvu  uvek  je  otežavajuća  okolnost.  
Samo  izuzetno, ako  se  utvrde  olakšavajuće  okolnosti,  može  se  umesto  kazne  predviđene  za  izvršeni  prekršaj  izreći kazna  ispod  propisane.  
Ako  je  prekršaj  izvršio  igrač  pionir-ka, kadet-kinja  ili  junior-ka,  može  se  takođe  primeniti  odredba  prethodnog  stava  ovog  člana.

**Član 8.**

Niko  ne  može  da  bude  kažnjen  pre  nego  što  bude  saslušan.  
Smatra  se  da  je  neko  saslušan  ako  na  poziv  disciplinske komisije   dostavi  pismenu  izjavu  ili  ako  na  sam  zapisnik  ili  prijavu  da  izjavu.  
Ako  izvršilac  prekršaja  odbije  da  dođe  na  saslušanje,  ili  odbije  da  dostavi  pismenu  izjavu,  smatra  se  da  je  saslušan.

**2  DISCIPLINSKE MERE**

**Član 9.**

1.     Za igrače:  
A) opomena,  
B) zabrana  nastupa  na  određeno  vreme,  
V) zabrana  na  određenom  broju  nastupa,  
G) poslednja opomena pred isključenje,  
D) isključenje;  
2.     Za rukovodioce, trenere  i  članove:  
A) opomena,  
B) zabrana vršenja funkcije na određeno vreme,  
V) poslednja opomena pred isključenje,  
G) isključenje iz kluba;

**Član 10.**

Za lakše disciplinske  prekršaje  u  načelu  se  izriče kazna opomene.

**Član 11.**

Za teže  disciplinske  prekršaje,  u  načelu,  se  izriču  disciplinske  kazne  zabrane  nastupa  ili  vršenje  funkcije  na  određeno  vreme,  zabrana  nastupa  na  određenom  broju  utakmica,  zabrana  nastupa  u  inostranstvu,  poslednja  opomena  pred  isključenje.

**Član 12.**

Za  najteže  disciplinske  prekršaje  iѕriču  se  disciplinske  kazne  isključenje  iz  kluba.

**Član 13.**

Kazna  zabrane  nastupa  i  kazna  zabrane  vršenja  funkcije  ne  može  biti  duža  od  jedne  godine.  
Kazna  zabrane  vršenja  funkcije  povlači  i  zabranu  nastupa,  i  obratno.

**3  PREKRŠAJI**

**Član 14.**

Kao lakši disciplinski prekršaji, u načelu se smatraju nesportska ponašanja i nepoštovanje akata kluba koji ne izazivaju veću štetu, niti imaju veću društveno sportsku opasnost.

**Član 15.**

Kao teži disciplinski prekršaj, u načelu se smatraju izrazito nesportska ponašanja igrača, nepravilna nastupanja ili nedolazak na takmičenje, fizički napad s lakšim posledicama, neizvršavanje obaveza i nepridržavanje akata KK „Vrbas“.

**Član 16.**

Kao najteži disciplinski prekršaj, u načelu se smatra: falsifikovanje službenih dokumenata i odluka, nepridržavanje Statuta i ostalih akata KK „Vrbas“ s težim posledicama, učinjena krivična dela u sportu i van njega, ispoljavanje nacionalizma i rasizma, fizički napad s težim posledicama i nanošenje težih telesnih povreda, ponovljeni teži prekršaji, izrazito nesportsko ponašanje na takmičenjima.

**Član 17.**

Fizički napad na igrača kluba ili protivničkog igrača za vreme takmičenja ili pre odnosno posle takmičenja, a u vezi s takmičenjem, kažnjava se zabranom nastupa od šest meseci do godinu dana.  
Za pokušaj će se kazniti.

**Član 18.**

Fizički napad na sudiju, delegata ili drugog rukovodioca na takmičenju, ili pre odnosno posle takmičenja, kažnjava se zabranom nastupa od šest meseci do godinu dana.  
Za pokušaj će se kazniti.

**Član 19.**

Fizički napad na službeno lice na utakmici ili gledaoca na takmičenju, pre ili posle takmičenja a u vezi sa takmičenjem od strane zvaničnih lica, kažnjava se zabranom nastupa od dva do deset meseci, a u slučaju nanošenja teže povrede, od šest meseci do godinu dana.  
Za pokušaj će se kazniti.

**Član 20.**

Uzvraćanje fizičkog napada kažnjava se blažom kaznom, ako nisu nastupile teže posledice.

**Član 21.**

Nesportsko ponašanje,  ukoliko je kažnjeno isključenjem s takmičenja, kažnjava se zabranom nastupa od najmanje dve utakmice, odnosno zabranom nastupa ili vršenje funkcije od jednog do tri meseca.  
Pod nesportskim ponašanjem se podrazumeva psovanje, nepristojni pokreti, prigovaranje odluci ili neizvršenje odluke sudije, delegata ili drugog rukovodioca na takmičenju, izazivanje igrača kluba ili protivničkog igrača, sudije, delegata ili drugog rukovodioca na takmičenju, kao i gledalaca, rečima ili pokretima, kao i svako drugo ponašanje koje može štetiti ugledu KK „Vrbas“ i kuglaškog sporta.

**Član 22.**

Vređanje, klevetanje i širenje neistinitih glasina o KK „Vrbas“ , o igraču ili kuglaškom rukovodiocu KK „Vrbas“  je prekršaj za koji se igraču, ili rukovodiocu izriče kazna zabrane nastupa, odnosno vršenje funkcije od jednog do šest meseci, a u težem ili ponovljenom slučaju, od šest meseci do godinu dana.

**Član 23.**

Svako ponašanje koje nije izričito predviđeno kao prekršaj u ovom Pravilniku, a predstavlja povredu Statuta KK „Vrbas“ i Pravilnika KSS i drugih propisa kuglaških organizacija i tela, ili prelazi okvire uobičajene i dozvoljene društvene i sportske delatnosti, kažnjava se jednim od kazni koja je predviđena za sličan prekršaj.

**4 DISCIPLINSKI POSTUPAK**

**Član 24.**

Kazne izriču nadležna disciplinska tela KK „Vrbas“

**Član 25.**

Disciplinska komisija kluba izriče kazne članovima kluba za prekršaje izvršene prema klubu.  
Disciplinska komisija kluba može izreći kaznu zabrane nastupa i kaznu zabrane vršenja funkcije najviše do godinu dana.  
Ukoliko nisu potvrđene od strane disciplinske komisije nadležnog gradskog, okružnog (regionalnog) pokrajinskog kuglaškog saveza prema članu 9 ovog Pravilnika, kazne koje odredi disciplinska komisija kluba važe samo u okviru kluba.  
Protiv odluke Disciplinske komisije kluba može se podneti žalba Upravnom odboru kluba.

**Član 26.**

Odluka Upravnog odbora KK „Vrbas“ je konačna.

**Član 27.**

Disciplinska komisija sastoji se od 3 člana.   
Za punovažno donošenje odluka na sednici disciplinskih tela mora biti prisutna većina članova, a odluke se donose na sednicama većinom glasova.  
Disciplinska komisija može usvojiti svoj Poslovnik o radu, koji ne može ni u jednom delu biti u suprotnosti sa bilo kojim aktom KK „Vrbas“.

**Član 28.**

Disciplinski postupak može se pokrenuti:  
a) Na osnovu izveštaja delegata, glavnog sudije, sudije na stazi ili drugih rukovodilaca na takmičenju  
b) na osnovu prijave kuglaškog rukovodstva ili rukovodioca,  
v) na osnovu prijave kluba ili člana kluba,  
g) na osnovu prijave  Sportskog saveza grada, okruga (regije), pokrajine i Kuglaškog saveza Srbije,  
d) na osnovu zajedničke prijave najmanje pet gledalaca na takmičenju i  
đ) po službenoj dužnosti.

**Član 29.**

Prijava se podnosi disciplinskoj komisiji koja odlučuje o pokretanju postupka.

**Član 30.**

Postupak se mora uvek pokrenuti kada je izvršen jedan od prekršaja koji je predviđen u ovom Pravilniku ili kada je igrač isključen iz takmičenja, a to isključenje povlači automatsku suspenziju.  
Disciplinski postupak se mora pokrenuti u roku od 8 dana po prijemu izveštaja ili prijave i o tome se mora obavestiti izvršilac prekršaja.

**Član 31.**

Disciplinski postupak je hitan.  
Prvostepeni disciplinski postupak mora biti završen u roku od jednog meseca, računajući od dana podnošenja izveštaja ili prijave.  
Ukoliko u tom roku disciplinski postupak ne bude završen, smatra se da je postupak obustavljen, a podnosilac izveštaja ili prijave ima pravo žalbe Upravnom odboru kluba.

**Član 32.**

U disciplinskom postupku saslušavaju se izvršilac prekršaja i svedoci, a prikupljaju se i drugi dokazi.

**Član 33.**

Izvršilac prekršaja ima pravo da traži da se pozove na sednicu disciplinske komisije kada se odlučuje o njegovom prekršaju.

**Član 34.**

Kada disciplinska komisija utvrdi da nema mesta pokretanju ili daljem vođenju disciplinskog postupka, donosi odluku o obustavi postupka i o tome pismeno obaveštava podnosioca izveštaja i prijave.  
Protiv odluke o obustavi postupka podnosilac izveštaja ili prijave ima pravo žalbe Upravnom odboru kluba.

**Član 35.**

Troškove disciplinskog postupka, ako ih ima, snosi izvršilac prekršaja protiv koga se izrekne kazna.  
U slučaju obustave postupka ili oslobađanja od disciplinske odgovornosti, troškove postupka snosi KK „Vrbas“.  
Disciplinska komisija u svojoj odluci mora rešiti ko je dužan da plati troškove postupka.

**5 SUSPENZIJA**

**Član 36.**

Suspenzija nastupa na osnovu odluka disciplinske komisije KK „Vrbas“.

**Član 37.**

Vreme provedeno pod suspenzijom uračunava se u kaznu, osim ako je u pitanju suspenzija zbog nedolaska na saslušanje.

**Član 38.**

Ako izvršilac prekršaja koji je suspendovan ni posle drugog poziva ne dođe na saslušanje, a od drugog poziva je prošlo 8 dana, izreći će se kazna na osnovu materijala kojim raspolaže disciplinska komisija.

**Član 39.**

U odluci disciplinske komisije mora se navesti:  opis prekršaja, zatim vrsta prekršaja, kazna, dan od kada teže kazna, obrazloženje i upustvo o pravnoj pouci.

**Član 40.**

Disciplinska komisija je dužna da odluku o kazni pismeno dostavi izvršiocu prekršaja u roku od 3 dana, a u složenim slučajevima u roku od 8 dana od dana izricanja.  
Kazna može početi pre dostavljanja odluke, ukoliko ne postoji suspenzija koja se uračunava u kaznu.

**Član 41.**

Protiv odluke o kazni može se podneti žalba u roku od 8 dana od dana uručenja odluke.Žalba se podnosi disciplinskoj komisiji KK „Vrbas“, koje celi predmet u roku od 3 dana dostavlja Upravnom odboru kluba, pošto prethodno utvrdi da li je žalba blagovremena.  
Žalbu koja nije podneta u propisanom roku disciplinska komisija odbiće kao neblagovremeno podnetu.  
Žalba nije dozvoljena protiv odluke o suspenziji.

**Član 42.**

Žalbu mogu podneti:  
a) Kažnjeni,  
b) podnosilac izveštaja ili prijave.

**Član 43.**

Žalba na odluku o kazni za najteže disciplinske prekršaje ne odlaže izvršenje kazne. Upravni odbor kluba može rešavajući o žalbi, odlučiti da se odluka:  
a) Ukine i predmet vrati disciplinskoj komisiji na ponovni postupak,  
b) potvrdi, i  
v) preinači, a izrečena kazna poveća ili smanji odnosno izvršilac prekršaja oslobodi od disciplinske odgovornosti.  
Kazna se ne može povećati ako je samo kažnjeni podneo žalbu.  
Upravni odbor kluba mora svoju odluku doneti u roku od 30 dana. Ako upravni odbor kluba ne donese svoju odluku u roku iz prethodnog stava smatra se da žalba nije usvojena.

**Član 44.**

Disciplinski postupak se može obnoviti:  
a) Ako se utvrdi da je pravosnažna odluka zasnovana na lažnim dokazima,  
b) ako se sazna za nove činjenice ili nove dokaze,na osnovu kojih bi se mogla doneti ispravnija odluka da su te činjenice ili dokazi bili upotrebljeni u ranijem postupku.

**Član 45.**

 Predlog za obnovu postupka može podneti kažnjeni u roku od godinu dana od uručenja pravosnažne odluke.  
U istom roku i disciplinska komisija koja je izrekla kaznu u prvom stepenu može obnoviti postupak   
po službenoj dužnosti ako postoje uslovi iz člana 44. ovog Pravilnika.  
 Predlog za obnovu postupka ne odlaže izvršenje kazne.

**Član 46.**

Predlog za obnovu postupka podnosi se disciplinskoj komisiji. Ako disciplinska komisija ili Upravni odbor kluba utvrdi da je predlog za obnovu postupka osnovan, sprovešće se novi postupak i doneti nova odluka, koja za kažnjenog ne može biti nepovoljnija od ranije odluke.  
Protiv odluke po predlogu za obnovu postupka podnosilac predloga ima pravo žalbe upravnom odboru kluba u roku od 8 dana od dana prijema odluke.

**Član 47.**

Kada je očigledno da je izrečena kazna imala poučno dejstvo na kažnjenog, ali pošto je izdržana najmanje polovina kazne, može se podneti molba za vanredno ublažavanje kazne.  
Molba se podnosi disciplinskoj komisiji KK „Vrbas“, a koje ceo predmet sa svojim predlogom dostavlja na rešavanje Upravnom odboru kluba.   
Upravni odbor ako utvrdi da je molba osnovana, može doneti odluku o ublažavanju ili oslobađanju od daljeg izdržavanja kazne.  
Protiv odluke o molbi za vanredno ublažavanje kazne, žalba se ne može podneti.  
Molbu za vanredno ublažavanje kazne može podneti kažnjeni. Molba za vanredno ublažavanje kazne  može se podneti samo jedanput.

**6 ZAVRŠNE ODREDBE**

**Član 48.**

Izmene i dopune ovog Pravilnika vrše se na osnovu postupka koji važi za njegovo donošenje.

**Član 49.**

Sva tumačenja ovog Pravilnika daje  Komisija za pravna pitanja KK „Vrbas“.

**Član 50.**

Ovaj Pravilnik usvojio je Upravni odbor Kuglaškog kluba Vrbas \_\_\_\_\_\_\_\_\_\_\_\_\_   godine i stupa na snagu danom usvajanja.  
  
  
Vrbas \_\_\_\_\_\_\_\_

UO KK «VRBAS-DANA»  
Predsednik:  
Miodrag Jovović